CELEX: 32018R1671
Language: da
Date: 2018-10-23 00:00:00
Title: Europa-Parlamentets og Rådets forordning (EU) 2018/1671 af 23. oktober 2018 om ændring af forordning (EU) 2017/825 for at øge finansieringsrammen for støtteprogrammet for strukturreformer og tilpasse dens overordnede målsætning

12.11.2018   
               
               
                  DA
               
               
                  Den Europæiske Unions Tidende
               
               
                  L 284/3
               
            
         EUROPA-PARLAMENTETS OG RÅDETS FORORDNING (EU) 2018/1671
         af 23. oktober 2018
         om ændring af forordning (EU) 2017/825 for at øge finansieringsrammen for støtteprogrammet for strukturreformer og tilpasse dens overordnede målsætning
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 175, stk. 3, og artikel 197, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         under henvisning til udtalelse fra Regionsudvalget (2),
         efter den almindelige lovgivningsprocedure (3), og
         ud fra følgende betragtninger:
         
                     (1)
                  
                  
                     Unionen kan efter anmodning fra medlemsstaterne bistå dem med bestræbelserne for at forbedre deres administrative kapacitet til at gennemføre EU-retten.
                  
               
                     (2)
                  
                  
                     Støtteprogrammet for strukturreformer (»programmet«) blev oprettet med det formål at forbedre medlemsstaternes kapacitet til at udforme og gennemføre administrative og vækstfremmende strukturreformer i Unionens interesse, herunder gennem ydelse af hjælp til at udnytte EU-fondene effektivt og virkningsfuldt. Støtte under programmet stilles til rådighed af Kommissionen efter anmodning fra en medlemsstat og kan dække en bred vifte af politikområder. Udvikling af modstandsdygtige økonomier og et modstandsdygtigt samfund, der bygger på stærke økonomiske, samfundsmæssige og territoriale strukturer, som sætter medlemsstaterne i stand til effektivt at absorbere chok og hurtigt komme på fode igen, bidrager til økonomisk, social og territorial samhørighed og frigør vækstpotentiale. Medlemsstaterne bør i overensstemmelse med deres retlige rammer tilskynde til passende bidrag og deltagelse af nationale og regionale offentlige myndigheder og interessenter. Gennemførelsen af institutionelle, administrative og vækstfremmende strukturreformer, som er vigtige for medlemsstaterne, og lokalt ejerskab af strukturreformer i Unionens interesse er vigtige redskaber til at sikre en sådan udvikling.
                  
               
                     (3)
                  
                  
                     En effektiv formidling af programmets foranstaltninger og aktiviteter og resultaterne heraf på EU-plan, nationalt plan og regionalt plan er af afgørende betydning for at øge kendskabet til programmets resultater og sikre synlighed og levere information om programmets virkninger, der hvor det gennemføres.
                  
               
                     (4)
                  
                  
                     Da efterspørgslen efter støtte kan overstige programmets finansiering, bør anmodningerne om nødvendigt prioriteres af den pågældende medlemsstat under proceduren for anmodning om støtte. I denne forbindelse bør der være fokus på anmodninger om støtte, der har forbindelse til det europæiske semester, og til politikområder, som vedrører samhørighed, innovation, beskæftigelse og intelligent og bæredygtig vækst. Programmet bør supplere andre instrumenter for at undgå overlapninger.
                  
               
                     (5)
                  
                  
                     Da programmet ikke yder finansiering til medlemsstaterne, men kun teknisk bistand, tager det ikke sigte på at træde i stedet for eller erstatte finansiering fra nationale budgetter.
                  
               
                     (6)
                  
                  
                     Medlemsstaterne har i stigende grad og i højere grad end oprindeligt forventet benyttet sig af mulighederne for støtte under programmet. Baseret på den anslåede værdi oversteg de anmodninger om støtte, som Kommissionen modtog i løbet af 2017-cyklussen, væsentligt den disponible årlige bevilling. I løbet af 2018-cyklussen var den anslåede værdi af de modtagne anmodninger fem gange større end de disponible finansielle midler det år. Næsten samtlige medlemsstater har anmodet om støtte under programmet, og støtteanmodningerne fordeler sig over alle de politikområder, som programmet dækker.
                  
               
                     (7)
                  
                  
                     En styrkelse af den økonomiske og sociale samhørighed gennem strukturreformer, som gavner Unionen, og som er i overensstemmelse med Unionens principper og værdier, er afgørende for at understøtte den økonomiske modstandsdygtighed såvel som for en vellykket deltagelse og øget reel konvergens i Den Økonomiske og Monetære Union, hvilket sikrer Unionens stabilitet og velstand på lang sigt. Det er lige vigtigt for medlemsstater, som ikke har euroen som valuta, i deres forberedelser på at blive en del af euroområdet, og for medlemsstater, der er med i euroområdet.
                  
               
                     (8)
                  
                  
                     Det er derfor under den del af programmets overordnede mål, der handler om reaktion på økonomiske og sociale udfordringer, hensigtsmæssigt at understrege, at en styrkelse af den økonomiske og sociale samhørighed, konkurrenceevne, produktivitet, bæredygtig vækst, jobskabelse, investeringer og social inklusion også kan bidrage til forberedelserne på deltagelse i euroområdet for de medlemsstater, der ikke har euroen som valuta.
                  
               
                     (9)
                  
                  
                     Med henblik på at forfølge de overordnede og specifikke mål og inden for de støtteberettigede foranstaltninger, der finansieres via dette program, bør det anføres, at aktionerne og aktiviteterne under programmet også bør kunne understøtte reformer, der kan hjælpe medlemsstaterne med at forberede sig på deltagelse i euroområdet, under overholdelse af princippet om ligebehandling af alle medlemsstater.
                  
               
                     (10)
                  
                  
                     For at imødekomme den stigende efterspørgsel efter støtte fra medlemsstaterne og i betragtning af behovet for støtte til gennemførelse af strukturreformer i Unionens interesse, herunder i medlemsstater, der ikke har euroen som valuta, i deres forberedelser på at blive en del af euroområdet, bør bevillingerne til programmet øges til et niveau, der er tilstrækkeligt til, at Unionen kan yde en støtte, som dækker de anmodende medlemsstaters behov, og som anvendes i overensstemmelse med princippet om forsvarlig økonomisk forvaltning. Denne forøgelse bør ikke have modsat virkning på samhørighedspolitikkens øvrige prioriteter. Desuden bør medlemsstaterne ikke have pligt til at overføre deres nationale og regionale bevillinger fra de europæiske struktur- og investeringsfonde.
                  
               
                     (11)
                  
                  
                     For at kunne yde kvalitetsstøtte med mindst mulig forsinkelse bør Kommissionen kunne anvende en del af finansieringsrammen til også at dække omkostningerne til aktiviteter, der tjener som støtte for programmet, f.eks. udgifter knyttet til kvalitetskontrol, overvågning og evaluering af projekter på stedet. Disse aktiviteter er vigtige for at sikre effektiviteten af projektgennemførelsen.
                  
               
                     (12)
                  
                  
                     Europa-Parlamentets og Rådets forordning (EU) 2017/825 (4) bør derfor ændres i overensstemmelse hermed.
                  
               
                     (13)
                  
                  
                     For at sikre en hurtig gennemførelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            I forordning (EU) 2017/825 foretages følgende ændringer:
            
                        1)
                     
                     
                        Artikel 4 affattes således:
                        
                           »Artikel 4
                           Overordnet mål
                           Programmets overordnede mål er at bidrage til institutionelle, administrative og vækstfremmende strukturreformer i medlemsstaterne gennem støtte til nationale myndigheder til foranstaltninger, der tager sigte på reformering og styrkelse af institutioner, styring, offentlig forvaltning og økonomiske og samfundsmæssige sektorer som reaktion på økonomiske og sociale udfordringer med henblik på at styrke samhørighed, konkurrenceevne, produktivitet, bæredygtig vækst, jobskabelse, investeringer og social inklusion og at bidrage til reel konvergens i Unionen, der også kan forberede på deltagelse i euroområdet, navnlig i forbindelse med økonomisk styring, herunder gennem støtte til en effektiv, virkningsfuld og gennemsigtig anvendelse af EU-fondene.«
                        
                     
                  
                        2)
                     
                     
                        Følgende artikel indsættes:
                        
                           »Artikel 5a
                           Støtte til forberedelse af medlemskab af euroområdet
                           Med henblik på at forfølge de mål, der er fastsat i artikel 4 og 5, og inden for de støtteberettigede foranstaltninger, der er omhandlet i artikel 6, kan der gennem programmet finansieres aktioner og aktiviteter, også til støtte for reformer, som kan hjælpe medlemsstater med deres forberedelser på deltagelse i euroområdet.«
                        
                     
                  
                        3)
                     
                     
                        I artikel 10 foretages følgende ændringer:
                        
                                    a)
                                 
                                 
                                    Stk. 1 affattes således:
                                    
                                       »1.   Finansieringsrammen for gennemførelsen af programmet er fastsat til 222 800 000 EUR i løbende priser.«
                                    
                                 
                              
                                    b)
                                 
                                 
                                    I stk. 2 tilføjes følgende punktum:
                                    »Udgifter kan også dække omkostningerne til andre støtteaktiviteter såsom kvalitetskontrol og overvågning af støtteprojekter på stedet.«
                                 
                              
                  
                        4)
                     
                     
                        I artikel 16, stk. 2, tilføjes følgende litra:
                        
                                    »f)
                                 
                                 
                                    gennemførelse af støtteforanstaltninger.«
                                 
                              
                  
         
            Artikel 2
            Denne forordning træder i kraft på dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 23. oktober 2018.
            
               
                  På Europa-Parlamentets vegne
               
               A. TAJANI
               
                  Formand
               
            
            
               
                  På Rådets vegne
               
               K. EDTSTADLER
               
                  Formand
               
            
         
         
            (1)  EUT C 237 af 6.7.2018, s. 53.
         
            (2)  EUT C 247 af 13.7.2018, s. 54.
         
            (3)  Europa-Parlamentets holdning af 11.9.2018 (endnu ikke offentliggjort i EUT) og Rådets afgørelse af 9.10.2018.
         
            (4)  Europa-Parlamentets og Rådets forordning (EU) 2017/825 af 17. maj 2017 om oprettelse af støtteprogrammet for strukturreformer for perioden 2017-2020 og om ændring af forordning (EU) nr. 1303/2013 og (EU) nr. 1305/2013 (EUT L 129 af 19.5.2017, s. 1).